Ukrainë: Sot referendumi në Donetsk dhe Luhansk
Banorët e dy rajoneve në Ukrainën lindore, të kontrolluara nga kryengritësit pro-rusë, sot po sfidojnë qeverinë qendrore të Kievit, duke votuar në referendumet e debatueshme për pavarësi.
Organizatorët e referendumit thonë se pritet një pjesëmarrje të lartë, edhe pse situata e sigurisë rreth zonave ku po zhvillohet votimi mbetet e paqëndrueshme. Ka patur njoftime për përleshje sporadike, por situata mbetet e qetë në shumicën e zonave të këtyre rajoneve, me një popullsi prej 6.5 milionë banorësh, ndërkohë që po zhvillohet procesi i votimit. Në Spartak, një fshat në veri të Donetskit, pati probleme me votimet. Fshatarët nuk ishin në gjendje të votonin për rreth tre orë, pasi zyrtarët e referendumit nuk arritën t’i sillnin kutitë e votimit. Pas debateve mes banorëve lokalë dhe kreut të këshillit të fshatit, një organizator i zgjedhjeve solli disa kuti kartoni, të cilat i mbylli me ngjitëse. Jashtë qendrës së votimit, të ngritur në një klub fshati, një banor lokal u ankua për cilësinë e kutisë së votimit. Shumica e pjesëmarrësve në votim thanë se kishin votuar në favor të autonomisë dhe kundër qeverisë së përkohshme. Irina Zelyonova, thotë se është kundër qeverisë së Kievit dhe zgjedhjeve të 25 majit në Ukrainë: Ndërsa, Leonid Soluyanuk, një banor ukrainas i këtij rajoni, e vë në dyshim legjitimitetin e referendumit: Referendumet e organizuara me ngut janë të ngjashme me referendumin e marsit në Krime, ku u votua pro shkëputjes nga Ukraina. Krimea më pas u aneksua nga Rusia. Por organizatorët e referendumit të sotëm kanë thënë se ata do të vendosin më vonë nëse do të përdorin sovranitetin e tyre për të kërkuar pavarësi të plotë, bashkim me Rusimë apo për të mbetur pjesë e Ukrainës, por me një autonomi më të madhe. Ukraina dhe Perëndimi e kanë akuzuar Rusinë për nxitje dhe orkestrim të trazirave në lindje, me qëllim destabilizimin e Ukrainës, apo gjetjen e një preteksti për pushtim. Rusia i ka hedhur poshtë këto akuza. Duke patur parasysh që nuk ka asnjë mision ndërkombëtar mbikqyrës, nuk dihet me saktësi se si ka qenë pjesëmarrja në votime.